**Nemeskér Község Önkormányzat**

**2019. évi költségvetés-tervezetének előterjesztése**

**Tisztelt Képviselő-testület!**

Nemeskér Község Önkormányzatának 2019. évi költségvetése az államháztartásról szóló 2011.évi CXCV. törvény (továbbiakban Áht.) 23.§ (1) bekezdésében kapott felhatalmazás alapján, a Magyarország 2019. évi költségvetéséről szóló 2018. évi L. törvény, az államháztartásról szóló 2011. évi CXCV. törvény és ennek végrehajtásáról rendelkező 368/2011. (XII.31) kormányrendelet előírásait figyelembe véve került összeállításra.

Hivatkozott rendelkezéseknek megfelelően kerül a rendelet-tervezet előterjesztésre.

A Mötv. 111. § (4) bekezdésében és az Áht. 23. § (4) bekezdésében foglalt rendelkezések értelmében a költségvetési rendeletben külső finanszírozású működési célú költségvetési hiány nem tervezhető.

A költségvetési törvény rögzíti az önkormányzatokat megillető állami támogatásokat.

Az Áht. alapján a költségvetés tárgyalásakor tájékoztatásul az alábbi mérlegeket és kimutatásokat kell bemutatni:

1. az önkormányzat költségvetési mérlegét közgazdasági tagolásban (1. melléklet);
2. előirányzat felhasználási tervet (4. melléklet);
3. a többéves kihatással járó döntések számszerűsítését évenkénti bontásban és összesítve (az önkormányzat csak olyan bevételeket és kiadásokat tervezett 2019. évi költségvetésében, melyek előreláthatóan a tárgyévben realizálódnak, így ez a kimutatás nem szerepel az előterjesztés mellékletei között);
4. közvetett támogatásokat – így különösen adóelengedéseket, adókedvezményeket – tartalmazó kimutatás (5. melléklet) ;
5. a Stabilitási törvény szerinti adósságot keletkeztető ügyletek miatti kötelezettségek költségvetési évet követő három év tervezett előirányzatainak keretszámait főbb csoportokban és a tervszámoktól történő esetleges eltérés indokait (az önkormányzat 2019.évre adósságot keletkeztető ügyletből származó kötelezettséget nem tervezett).

**KIADÁSOK**

Személyi juttatások:

Főállású foglalkoztatott nincs.

A közfoglalkoztatási keret – a megyei kormányhivatal Munkaügyi Központ tájékoztatása alapján – csökken 2019 évben. A támogatottság a korábbi 100 helyett mindössze 80 % lesz. Törvény szerinti illetmények között az önkormányzat által biztosított fennmaradó 20 % jelenik meg. Természetesen tervezésre került a munkáltatói járulék része is.

Megbízási szerződés keretében 3 fő végez munkát, megbízási díjuk éves összege 548 000 Ft, választott tisztségviselő tiszteletdíja és elszámolt költségtérítése az Önkormányzati Törvény előírásaival összhangban, a költségvetés előterjesztésében a maximálisan adható összeggel került megjelenítésre. Alapja az államtitkári fizetés, melynek 500 lakos alatti település esetén 30 %-a adható. Mivel a polgármester nem főállású, hivatalát társadalmi megbíztatásban látja el, az így megállapított tiszteletdíj 50 %-a illeti meg. Vagyis számokban kifejezve: az illetményalap (997 170 \* 0,3)/2 = 149 575,5.

A költségtérítés legmagasabb adható összege ennek 15 %-a,   
vagyis 149 575,5 \* 0,15 = 22 436 Ft.

A munkáltatói járulék 19,5 %. Szociális hozzájárulási adót és munkáltatói személyi jövedelemadót az éves telefonszámla összegének 20 %-a után, mint cégtelefon magáncélú használatára (törvényben megállapított minimum értékben) számoltam.

Dologi kiadások (előző év teljesítési adatai alapján kerültek megállapításra).

* Készletbeszerzés 1 200 000 Ft

Élelmiszer, hajtó- és kenőanyag, egyéb üzemeltetési anyagok beszerzése.   
Élelmiszer: a település rendezvényeihez vásárolt élelmiszer költséget tartalmazza.

Hajtó- és kenőanyag beszerzés: a zöldterület kezelés kormányzati funkcióhoz kapcsolódó anyagbeszerzés.

Egyéb üzemeltetési anyagok: minden más, pl. tisztítószer, dekorációs anyag stb. költsége.

* Szolgáltatások:   
  Kommunikációs szolgáltatás teljesülése: 198 000 Ft, telefon és internet előfizetésre,

közüzemi díjakra 1 055 000 Ft.

Egyéb igénybe vett szolgáltatásra 3 181 000 Ft:

Karbantartás: útjavítás, közvilágítás karbantartása szerződés alapján,  
 gázkészülékek javítása, ellenőrzése,   
 kerti gépek javítása.

Szakmai tevékenységet segítő szolgáltatások: vízközmű vagyonnal kapcsolatos vagyonkezelési tevékenység, alapkezelési díj, földhivatali szolgáltatási díjak, stb. költségei kerülnek e címen elszámolásra.

Egyéb szolgáltatás: postaköltség, biztosítás díja, elszámolt bankköltségek,   
 szemétszállítás, lomtalanítás, valamint a községi rendezvények

(pl. fellépők díjazása).   
   
 A dologi kiadások áfa-ja 1 155 895 Ft.

Ellátottak pénzbeli juttatása:

A szociális feladatok kiadásainak támogatására 1 826 268 Ft állami támogatást

kap az önkormányzat, mely összeg elszámolás-köteles, ha nem használjuk fel, vissza kell fizetni. 2018. évben téli rezsicsökkentéshez az önkormányzat további 144 000 Ft támogatást kapott. Ezen támogatás kiadási tétele áthúzódik 2019-re, az elszámolás határideje 2019 december.

Önkormányzati rendelet értelmében újszülötti támogatás 20 eFt, nevelési támogatás óvodások számára 5, ált.iskolásoknak 10, középiskolásoknak 15 eFt. A Szoc.Törvény   
45. § értelmében váratlanul nehéz anyagi körülmények közé kerülő családok számára rendkívüli települési támogatás adható, képviselő-testületi döntés alapján adható összeg   
3 000 – 50 000 Ft közötti összeg.

Működési támogatás:

-államháztartáson belülre, önkormányzatoknak 122 400 Ft (orvosi ügyelet működésének támogatása);

-társulásnak 133 370 Ft (Alpokalja Kistérségi T., Alpokalja-Fertőtáj Vidékf.Egyesület,   
 Sopron Térségi Önk.Társ., Családsegítő és Gyermekjóléti Társulás);

-államháztartáson kívülre 65 000 Ft (Kapuvári Vizitársulat, Napnyugat Tur.Egyesület, település civil szervezetei);

Működési tartalék: 5 801 000 Ft működési tartalék került kalkulálásra, minden eshetőségre számítva, az esetleges váratlan kiadásokra szabadon felhasználható.

a 2018. év számviteli zárásának jelen állapotában (a pénzforgalommal érintett rész tulajdonképpen kész) a költségvetési maradvány 19 138 208 Ft.

Rendelkezésre álló bankszámla pénzünk 23 037 341 Ft, befektetési jegy 18 005 000 Ft. A tartós eszköz kivételével a rendelkezésre álló pénzkészletet korrigálja a kimutatott követelés és kötelezettség állománya, így lesz a maradvány 19 millió.

Beruházás, felújítás (14 124 108 Ft)

Kiadásnemen elsősorban út-, járda felújítás összege került a költségvetés tervezetbe. Hosszú évek tervezgetése végre a megvalósulás szakaszába ér, tehát kiépül a település csatorna-hálózata. A beruházás 100 %-os állami támogatással valósul meg. Azaz sem az önkormányzatnak, sem a lakosságnak nem kell hozzájárulást fizetnie. A beruházást követő helyreállítási és falukép javítási feladatokra terveztünk a költségvetésben.

Vízközmű-hálózat működtetésével kapcsolatosan a bérleti díj erejéig vettünk figyelembe felhalmozási kiadást, jelképes (389 eFt) egyéb tárgyi eszköz beszerzés került a költségvetésbe, nem konkrét céllal.

Finanszírozási kiadásként 532 581 Ft államháztartáson belüli megelőlegezés visszafizetése címen a 2018. év végén kapott „gazdálkodási előleg” januárban automatikusan visszavonásra kerül.

**Bevételek**

* Önkormányzatok általános működési támogatása (állami normatíva) 12 623 130 Ft

Kötelező feladat ellátásának finanszírozása (zöldterület kezelése 1 106 080 Ft, közvilágítás   
1 056 000, temető fenntartás 204 242 Ft, közutak üzemeltetése 640 140, egyéb feladatok  
 5 000 000 Ft, polgármester illetményére 990 400 Ft). Eddig még nem volt szigorú elszámolás alá vonva, egymás között lehetséges volt az átcsoportosítás.

* Szociális feladatokra 1 826 268 Ft. Mint már a kiadások közt feltüntettem szigorú elszámolás alá vont normatíva, csak ellátottakra vagy szociális intézménynek nyújtott működési támogatásra költhető.
* Kulturális feladatok támogatására 1 800 000 Ft. Szintén elszámolás köteles, a művelődési ház rezsijét, könyvtár rezsijét, ezen kormányzati funkciókra elszámolt megbízási díjakat, az intenet szolgáltatás díját, vagyis minden olyan kiadást, amely a kulturális tevékenység, hagyományőrzés, közösségi színterek működtetése során felmerült költség.

Közhatalmi bevételek:

* kommunális adó 650 000 Ft, ez elvárt bevétel 1 590 000 Ft, a közvetett támogatás   
  (állandó lakosok adókedvezménye 80 %).
* gépjármű adó 40 % jelentkezik közhatalmi bevételként, így a figyelembe vehető összeg némi kerekítéssel 660 000 Ft.

Működési bevételek

* Kamat bevétel: előirányzata korábbi évek tapasztalati adata alapján 60 000 Ft/év.
* Vízközmű bérleti díj 389 895 Ft + áfa. Az összeget az alapkezelő kezeli, önkormányzat könyveiben kimutatásra kerül.

Összességében a bevételek és kiadások 2019. évi főösszege 33 778 489 Ft.

Ennyiben kívántam Önök elé tárni 2019. évi tervezett költségvetésünket.

Kérem a Tisztelt Testületet, hogy a mellékleteivel együtt benyújtott költségvetési javaslatot megtárgyalni, egyetértésük esetén elfogadni szíveskedjenek.

2019. február 12.

Joóné Nagy Csilla

polgármester